钦定古今图书集成/方舆汇编/职方典/第1036卷 > 福州府山川考四 府志
## 钦定古今图书集成/方舆汇编/职方典/第1036卷 > 福州府山川考四 府志

永福县

龙泉山　山有小雄涧、仙岩及雁湖二龙潭。小雄涧出为小雄溪。雁湖在山巅，极高而深。古云：“雁湖深，雪峰沉；雁湖浅，雪峰见。” 山之东为观猎山，为葛岭，为创岭。创岭一名龙屿观猎山，闽王观猎焉。元王偁父王翰隐居于此。翰仕元死节，人遂称为官烈。其地有兔峰、饮牛潭、铺锦滩、龙塘、喷漈岩诸胜。龙屿，大魁黄定所居也。

大樟山　，下有大樟镇，上有杜公庙。杜名帝锡，唐末人，家饶财帛，急人之急，没而人庙祀之。宋绍兴十四年，山寇曾少隆入县西界，举邑惊奔，神见梦于太傅吴元美曰：“贼以某日就擒。” 已而果然。庆元元年，夏秋苦旱，虑不及水，梦神巡门督舟防溺。无何，蛟蜃冲山，晴昼涨屋。开禧丁卯秋，大疾疫。先时有医预鬻疫药，名《土木神效散》，疾作，服者立愈。及询此物，从未曾有，始悟土木神姓医即神也。濒海闽安镇距广远甚，谷船风压垂覆，望庙呼救，救者应声出风涛中。他日诣祠，恍若其貌。丙寅秋，近市火作，风怒火盛。隔江人闻钟声，见丁壮数十从庙出，身当烈焰，须臾火止。随询其地，所留，皆稚弱妇女，原无丁壮，乡人“益知神祐之也。”

中和山　，下有中和寺。《游宦纪闻》云：永福县东南八十里，罗汉寺之仙岩，有篆书十，形体奇怪，环布岩石，不著姓名，人所未识，号曰仙篆。欧阳永叔尝得之，喜其无镌刻之迹，如指画成文。政和三年之夏，邑宰陈武祐，好奇士也。访求其详，知篆有三：一在安仁寺仙人山，二在中和寺黄坑之崖，今存焉。字皆奇怪，亦不可” 识。三在“《罗汉之仙岩》也。

枕烟山　，上有枕烟寺。元王翰诗：“石磴招提古，松萝暝不分。排云双树转，隔水一钟闻。”

磨筓山　，邑之主山也。原自建昌昭武越尤溪，至永福，支分派出，大如奔虬，小若促浪，由东北来为是山，绵亘三十馀里，为笔架，为极乐岩。岩下联络六七里许，突为圆阜，号“仙掌。” 平坡逶逦至冲峰、鳌鼻，邑治奠焉。极乐岩有洞石之胜，形如伏狮。中有四洞，可容数十人。最下洞有二石龙，交绕而盘颈，下滴水承盂注之。岁旱迎水祷雨必应。

方广山　，山石大类武夷，山半有岩曰方广，状如粤西诸洞山矣。未至岩，石壁崚嶒，有泉如练。元邑人王翰镌“飞珮” 二字。又里许，有用文与辽东薛朝晤诸人来游，镌八分书四十一字，字径尺，笔法苍古，用文盖翰字也。宋黄非熊亦读书岩中，常摭山中景为十奇，曰玉泉洞、瑞松坞、钟磬石、听泉崖、瀑布泉、龙树岩、灵羊谷、龙尾泉、望仙台、清音洞。渤海胡元卿访得之，为序而劖诸岩壁。其中又有星岩、仙迹、仙树、仙墙、仙芝、石门、石笋、石灶、石臼、石凳、观音影、白龙井诸胜。大小妃山　去城四十里，相传闽越王葬二妃于此，并铸铁掩盖。一在可坑道傍，坏土岿然，耕者欲发之，风雨骤作。一在洋浦山麓，乡民有取石其上者，遇大蛇相向，遂不敢前。可坑隔溪有王妃庙，乡民春秋每先期诣庙祈获异兽以祭，辄猎得之。

澄潭山　去城六十里，五代时陈嵩居此，嵩常出游，有《辞父墓诗》云：“高盖山头日影微，野风吹动纸钱飞。坟前滴酒空垂泪，不见丁宁道蚤归。” 万首唐人绝句，又作陈去疾诗。按《大明一统志》载此诗于南安县高盖山下，以为欧阳詹所作。阅《欧阳集》无载，迺知纂修当有考也。

六洞仙山　山极高秀，旧传有仙居之。风雨晦暝莫测，而乐音时闻。乡人有悬崖至其处，见二人对奕。越日再造，则乌有。众以为异，因刻六洞仙像其上。昔一县尉诣山祷雨，而持心不净。将抵洞，有骄虫数百，若将螫之，竟不克达。对面南山，有石室三，中室一石龙，四面云雾分明，如斲如画。龙口出泉，凿井贮焉。

陈山　亦名石龙，俗呼为“登石龙” ，其形如龙，循山之脊有十八折，走兴化道也。莆妙应祖师结庵居此，以手指水，水为转流，因名“转水庵。” 山东有太极山，又有斗湖山，与陈山并峙。其南有岭曰皋岭。

越王山　，一名越峰，又曰月峰。相传越王无诸尝游此，有越峰寺。旧《志》云：“黄子理不乐兹土形胜，迺穿重光寺后九座堂前，凿开龙头，又大为社稷坛于越峰寺越山堂前，谓掘断拜龙山，使邑人不得至中书堂。” 今考子理作宰时，当元丰，而永福科第，自元丰后始盛。终宋之世，则凿龙断拜，适所以利兹邑也。寺前有潭，曰鲲潭。古谶云：“鲲潭生草，沙溪驾楼，邑出公侯。” 其西有岩，曰狮子。西兴狮子岩，悬崖峭壁，突兀澄潭，上有石穴，深不可测。西兴岩高二十馀丈，上有瀑布泉。绍兴间，坚道人辟谷于此。

溪、中山　。两山夹溪，溪阔三丈许，四五十里间皆乱石鸣濑，山石丛攒，人形物象，莫可名写。高盖山　，昔徐、赵二仙飞升之地，伪闽封此山为西岳。其山双崖对峙，耸拔撑空。上有东西二石室。东室内有石龟，世传高僧叱出之，岁旱祷雨多应。别峰曰“金支” ，秀插天表。中有泉，色如金。又有玉华峰、宴玉岩、放云峰、水帘洞、龙吟池、飞升坛、凤立台、龙都峰、螺泉石灶十景。“铁券山　” ，唐宗室李氏居之，其家旧时有铁券，上有“侍郎韩愈署。”

《大张山　》：“穹窿磅礡，如尊贵人端坐，而诸山若侍立。左有小张山。”

《清梁山　》梁乾化三年建寺于山下之平洋。溪环绕寺，若浮筏然。

乌石山　山顶坦然一丘，林峦掩映，有乌石庵在焉。

莲坑山　一名“香盖山。” 冈峦拱护，状若莲花。其巅可望闽清、尤溪二县。

瑞峰　去城六十里，群峰高拔。唐天祐二年，僧无缓建寺于此，名《寄林》。

瑞云峰　，自故兴化县割入。石壁峭立，巅有云，覆即雨。旁一里许有奇石，上圆下锐，卓立如香炉。巅有转水岩，禅师崇演喝水处也。西偏泉一泓，应旱祷。左侧有神祠。相传周显德中，居民见长人衣白入祠，急就之不见，但见金书满壁，可读者二句云：“瑞云山下出三元。” 东西二里人皆传。又山有石壁，古谶云：“天宝石移瑞云未期；龙爪花红，状元西东。” 宋乾道间，天宝瑞云寺后产石，横山而行，啮地成溪，既而此石松上复生龙爪花。是年萧国梁魁天下，郑侨、黄定继之。梅岩　，世传张、梅二仙炼丹于此。

栖凤岩　去城里许。万历初，乡人掘地得古香炉，因建寺岩顶，以祀“五仙。”

鸡岩　昔有仙人炼丹于此。丹成，有白鸡飞至，而俗误以为即姬山，因呼姬岩。岩势最高，叠嶂长江，尽来几席，曰“一片瓦”，曰“上天石”，曰“钓龙。”迹、曰“下龙洞”、曰“石鼓峰”，曰“大帽峰”、曰“七鼠石”、曰“响石观音”，曰《仙库》、曰“玉狗”、曰“金鸡罩”、曰“安泉”、曰“石门洞”、曰“仙灶”、曰“仙童迹”，皆奇胜。成化间，有僧道力者祷雨积薪自焚于此。

方壶岩　，岩石峭拔，中有窝，可容数十人。下有流泉，澄澈如镜。泉中有鱼，红色，腹下有四足。故老相传，“是岩旧为五眼真人所据，往往为祟。” 宋时里人张圣能摄服之。圣，县之平夹，人采薪，鬻锄柄，状貌丑怪，口可容拳。一日入山，遇仙人对奕，授以苦桃，心知其仙，忍苦啖咽，咽且半，舌若螫，弃其馀归，遂忽忽若丧，绝烟火，食草木，实能言未来，知人阴隐，人因号为圣者。常募造石桥，邑中冨民竞出金钱以助之。曹公岩　岩巅有微径，仅可措足，相传张、赵二真人游处，仙厨仙灶犹存。龟岭　下有宋大夫黄裳庙，裳与元兵战洪面渡，被杀，因按首属颈反走，遇一妪，问曰：“断可续乎？” 遂仆于地，人庙祀之。又郑侨之居在焉，谢洋　有谢洋院。宋黄师尹读书院中，一夕梦青衣童子携门状声喏云：“开山参谒县判。” 后登乾道己丑进士，邑同榜四人，皆历显要。黄繇上舍充学录，屡冠多士，不下四公，而官止宰县云。钓矶　溪中有巨石平坦，元王翰书“钓矶” 二字。龙屿十八溪　，源发福清县界，自龙屿至大樟溪，委行盘曲，凡十八折。溪上有屿村，有龙溪协济庙。

小碓溪　，源出兴化诸山，至龙塘喷为瀑布三十馀丈，泻入塘中，入溪口。饮牛潭、铺锦滩，皆在溪口，并王翰镌字其上。

大樟溪　源出仙游县游洋溪，达龟岭而来，流至故怀安县境，出杨崎渡三十里入江。

双溪　县前，双流带绕，源皆发自西北，会于将军滩下，流归东南，曰“外巽流” ，曰“内巽流。”

漈溪　源出瑞溪

龙门，三滩　上有龙门庵，宋林学蒙读书处也。三十五滩　在县境，内滩凡三十有五，水自德化县界东流，迤𨓦至英达里，其滩曰大箭、小箭。至感应里，曰大狶，曰小狶。至义仁里，则曰罗列洞，曰黄沙冲。其下则曰大渭、小渭、石梯、青洲、龟压、白泉。又其下则曰多母髻，曰奥口，曰椿樯。又驰而东，曰大舶冲、七尺冲。其崖石崚嶒波涛浪涌而出龙津里者，曰牛核浦，曰空石头，曰乌濑头。其尤迅急者，曰三门斗瓮。三门者，当滩中流，列三巨石，其势回旋，若石门然。斗瓮者，水冲石窦，势回旋状若瓮也。联属其下者，曰“鸬鹚” ，曰“历里” ，复曲而为三，折三湾而为大剑门、小剑门。率皆浪惊涛骇，鳌吼鲸翻，而达于唐元里之南。然自破钢而降，则溪港豁开，至县之左元辅里沙湾，曰呼斗，曰师娘濑，而会于县之小溪。合而奔注于太原滩。至八港石塍，则汹湍激波，十减其九。又下而合汰口之小溪，至保安里，则与江潮相迎，为安流矣。太原滩旧名汰王滩。《闽中记》云：“唐太和中，邑令王秩满携家归，舣舟滩上，邑人留饯，至夜未还。其妻” 题诗滩上石曰：“何事潘郎重别筵，君心未断妾心悬。太原滩下相思处，猿叫青山月满船。” 诗已磨灭，惟“太原” 二字犹存，后人因以名其滩。政和中，县令陈武祐大书刻石，遂以汰王为太原矣。

赤壁濑　濑上石壁，眺之石皆赤色，高可数十丈，若屏障。石皆片坼重叠相承如斧切。王翰勒“赤壁” 二字于石上。

蛰龙潭　潭上有洲，形如半月，名半月洲。宋进士张肩孟居此。其子勔六岁诵唐诗“谁把玉环分两片，半将江水半浮空” 之句，以形容其胜。又有张汰者，七岁不能言，一日过此潭，开口咏云：“蛰龙潭里蛰，潭上风波急。一日飞上天，鱼虾不相及。”

湖汰潭　：溪流险恶，惟此弥漫。潴而为潭，时有龙见，因建龙庙于潭前。

鉴湖　在县东北，又名“冲湾潭” ，清深莫测。宋邑人黄泰，少与群儿习水，俄顷疾风暴雨，阴暝不辨有物，舒鳞掀鬣，视之，龙也。群儿恐未及岸，龙露一爪，及泰肩，衣袂成文。

龙窟　在县治东，隔仙掌一山，地脉相贯，每霖潦泛滥，水由小溪出。先经鉴湖，未至大溪，而龙窟之水已增尺许。或谓有龙居云。

东塘　隋开皇中，邑人林尧舍田为之，周二十里。

温泉　泉有四：一在县南，一在十五都。有大汤、小汤；一在十一都。

“放生池　” 一在重光寺罗汉阁前，一在岛村溪中。

福清县

鹫峰山　县治龙山也。五代汉乾祐三年，有异禽来集，或曰“此西乾灵鹫” ，因以名。山上有鹫峰院，五代后唐御史中丞陈崇建。

网山　自海口西行三里，居民皆业渔，故名。宋林亦之亦尝作亭读书其上，扁曰《月渔》。

瑞岩山　山多奇胜，有佛窟岩、天章岩、香山洞、天台洞、玉虚洞、桃花园、休休台、醉石、鉴池、通海井、一滴泉、八卦亭、紫霄亭。宋宣和间，团栾居士开岩，而不及山北。嘉靖间，戚继光于山北辟大洞天、宜睡洞、归云洞、振衣台、望阙台诸胜。万历间，总兵施德政作瑞岩寺，而晋江人张奇峰旧为总兵，出家于此。

烽火山　在县镇东卫城外，闻警举燧之处。山顶有嵌如屋，凡三十六间，名“虎屋。” 宋林亦之有诗。

鹿角山　在烽火山之傍，小溪有石，形如鹿角。山中大石上有仙篆数字，莫能晓。傍有仙井，阔尺有五寸，横入，深不可测。

小练山　，周十里。五代时，有卢皓、林甲避地而钓，爱其山川，诛茅焉。至宋，二族繁盛，立义斋以教子弟。淳熙后，登第者相踵，人号“小瀛洲” ，明时内徙。

龙山　又名“瑞峰” ，有寺。海口、镇、东二城在焉。巅有石塔，可观海日。西麓有红莲楼、疏野堂宋里人张氏所建，下有粔籹潭。南麓有林光朝草堂。龙卧山　山中有五马石及龙潭。宋乾道九年，邑令刘敦祷雨有感，立龙堂焉。

拱辰山　山有三峰，其势北拱，形如牛角，俗号“牛角山。” 下有石洞，风沨沨出，深邃难入。傍有石如鼓，方广丈馀，易摇易撼。又有仙人迹、炼丹灶及石盆之类。

闻读山　旧名小隐岩，唐陈灿读书岩中。灿后为水部人，改曰“闻读。” 上有遏云碣、潜公室、讲经台、狮子迹。西有金鳌山。

灵岩山　上有观经台、礼斗坛、龙湫诸胜，福庐山　故名。郭庐山，郭姓者居其下，邑人叶向高更之曰“福庐” ，以全省与郡邑皆名福，而兹山从焉，亦以广洞天福地，所未备也。山后有灵岩，奇胜。

万石山　在县城。水曰“宏溪峰” ，曰“翔凤洞” ，曰“石宾” ，曰“佳塘岩” ，曰“灵栖” ，曰“宜远庄” ，曰“花林” ，曰“茶园” ，明欧应昌居焉。

《金山　》上有《东金寺》，有四佛真身。

白屿山　亦名陈田山。山绝顶有鸿休岩，昔有僧鸿休栖此。岩西有鸟窠岩，累石为之。初，鸟窠游杭，窠木杪而居。白居易为守，往访之曰：“得无危乎？” 答曰：“如公所处，则危甚。” 诘之曰：“薪火不停，性识交攻，安得不危？” 白以诗赠之，后居此，故以名岩。

玉融山　县前山也。以山有石，莹然如玉，故名。左有双旌，以其两峰峭立若旌。右有五马，以五峰腾踊，有五骖之象。其麓曰覆釜。宋令郎简访洞然，师寝于延庆寺，梦神僧授梵书，题云：“孤峰万仞，形势奇绝。”

双髻山　顶有仙坛天成，高二丈馀，上平如削。有自然石为级道。宋乾祐初，雷劈为二。傍有石曰“石锣” ，有峰曰灵峰、云峰、鹧鸪。灵峰上有仙坛，前有不溢泉。云峰绝顶为白泽岩，有大石巍然不覆，中有石门，大可容数十人。鹧鸪以峰阴多鹧鸪。山西有瀑布，高数十丈，下潴为三潭，清澈可鉴。

草堂山　，昔有隐者筑草堂于此，傍有小瀑布坛，高数十丈。

余坑山　在海滨塘屿之上。下有昭灵庙。故老相传，汉赵昇师事张道陵，隐居鸣鹤山下。尝乘铁舸抵浮山，舍舟而陆，憩于磐石。陟而北，留巨迹鹿踪于苍石之上。天禧元年，邑人高赟率众立庙曰“昭灵。” 今海旁古舟痕尚存，石上巨迹尺二寸许。宋许难诗：“玉鹿带符来月苑，铁船拥斾下星河。” 又庙前有酿酒风、卢焦石。酿酒风者，岁六月社民集祠其下。时炎热，酒善酸败，若北风起，则转败而美，故号“张公酿酒风。” 卢焦石高数丈，海涛漱激，为龛岩玲珑之状，或采为池亭，玩必致谴怪。

小孤山　有“林寒斋祠。” 寒斋，高士也，林遹之孙，林同之父。

灵石山　山形九叠，东有石，凡遇久晴不雨如震吼，不过七日必应。又有香石，手摩有香气，故以灵名。中有十胜，曰九叠峰，曰通天石，曰报雨峰，曰仙人岩，曰仙人碑，曰偃松亭，曰竹帘轩，曰留云峰，曰碧仙洞，曰戏龙潭。唐武宗时，僧元修庵于此，后深入岩谷中，人谓遁去矣。有蔬甲泛流而下，乃访得之，再往则庐已虚。宣宗时出诣阙贡金，始买山创精舍，名翠石院。至是赐额曰“灵石” ，今为寺。中有苍霞亭、蟠桃坞石刻，并朱文公书。

剑石山　下有剑石潭，潭有三，相去可二里许。金翅山　在鹫峰北，卢山寺枕其前。大中初，有僧惠澄善望气，往来此间，乞卢氏居宅为之，故号卢山。高出玉屏、鹫峰，故取名“金翅。”

黄蘗山　，以山多产黄蘗，故名有黄蘗寺。唐贞元五年，沙门正干从六祖学，既得其旨，乃辞去。祖送之曰：“把菩即止。” 干抵此乃安之，遂创院名般若台。八年于其东大辟堂宇，德宗改为建福禅寺。宋咸平初，降太宗御书，因阁法堂西以藏之。寺后有龙井一穴如盘，深不满尺，清冽不竭。山有峰，曰佛座、曰香炉、曰吉祥、曰“宝峰” ，曰“钵盂” ，曰“报雨” ，曰“宝月” ，曰“罗汉” ，曰“天乐” ，曰“屏障” ，曰“天柱” ，曰“文笔。” 有龙潭，泉势高健，淙崖石为穴，下潭无底，中有福德龙，祷雨辄应。上绝险处复有一潭，人迹罕至。龙尝从下潭而上，所历有爪迹。有嵩头陀岩，至今石犹有乳香出其间。

石竹山　山形峭拔，有石巍然，上粘蛤蛎壳。其产少竹多笋。春夏之交，乡人于此采笋，欲多则不可得，号济贫笋。又有古藤，高数十丈，结藤子坚若无患，然圆大如棋子，不知何名藤也。有紫云洞、罗汉台、普陀岩、灵宝观、半山亭及紫磨、狮子、象玉诸峰，何氏九仙所游也。有石曰“天宝” ，无

患之水出焉。又有灵宝观以祀林真君亥光。亥光于此炼丹，丹成骑虎上升。

回头山　山下里人，一日樵薪只供一里之用。夜梦以问帝，帝悉剿其乡山为“回头” ，若兵御之。天明见尖如枪，一一向北。

海坛山　在县东南大海中。其山如坛，又以其有岚气往来，名“东岚山”，约百馀里，周可三日行。控环岛七八百里，于岐海中最大。唐牧马地。宋初，置牧马监，寻以《驽𫘣》罢。皇祐中，许渔民耕垦。淳熙中，有户三千矣。元户满四万陞州者，以海坛诸里佐之也。其山南曰黄崎，曰紫澜，曰牧土，曰砦头，曰沆头，曰大小鳌纲，为三十六派湖环峦如。陀。其东高者曰“军山”，东北可望鼓、旗二山，西南睹漳、梁等处。左有东岚瑞湖，中有一团平坡，积雨不溢，久旱不涸。春有灵芝草，夏有双头莲，秋来𬞟蓼吐，冬至石花鲜。右有显迹湖，潭分出三十四凸、一十二凹，深处沙善没人，浅处长流，有龙窟焉。元庚申交，马产驹，以贡于朝。有葫芦澳，其鼋鳌高于人，鱼鳖不可胜取。有碧沙洋，产人参、百花砦、锺门三镇。街衢阛阓，景物繁华，而科第人材，锺门为盛，盖海表名区也。水马山　有石如舟帆，曰“石帆石”，上泉甚甘。南交山　在大海中。

蒜岭　山石间多产蒜苗，或曰山形如蒜瓣。南有漆林书堂，唐翁承赞、承裕肄业之所。又有昼锦亭。岭西有石马峰，刻“石马泉” 三字。

常思岭　界福清、闽县间，故名“相思岭。” 由石竹山北至常思岭三十馀里，间皆崇冈壮岳，峰骨怒立，峦岫欲舞。

傀儡岭　下有应石如传声之谷。在岭北驿路傍。

《石尤》义泉岭　上有“孚应庙” ，其神姓陈，能禁虎为暴。

五周岩　界闽县，上有棋盘仙迹，相传有兄弟五人隐此，后俱得道上升。

仙举岩　，山界永福，峭拔千仞，与灵石九叠峰对峙，有仙人隐此。其巅有石巍然。又一石穴，泉源不竭，傍有石如鼓，扣之即鸣。

七仙岩　相传有七仙隐此，洞口虽狭，内通长乐县界。

《马头石　》，石如马头，旁有石如笋，远望若马系其上。

南匿屿　屿称里者三：海坛、江阴、南匿也。上有廛市，所产盐差淡，以卤鱼胜他盐，今内徙。双屿　，江阴屿也。有壁头巡检司，以其二山突起海中，故名。山有古井，甘冽宜旱。有蔡道人岩及百年洞祠，又呼“仙屿” ，今皆内徙。

塘屿　。是屿与草屿率近南匿，一曰大姨山。《宋志》：屿在昭灵庙下，光风霁月，穷目力而东，有碧色拳然，乃琉球国也。每风暴作，钓船多为所漂。一日夜至其界，其水东流不返，莎蔓错织，不容转柁；漂者必至而后已。其国人得之，以藤穿其踵，令作山间。盖其国刳木为盂，乃能周旋莎蔓间。今海中大姨山夜忌举火，虑其国望之而至也。

钟山屿　，即海坛中钟门屿也。或曰形如钟；或云昔有钟沉屿傍，潮退犹隐隐可见。山四围咸涨，独此水清淡可饮。近屿石高二丈如媪，名老媪石。石前有石天井，方广二十丈；中有石眼，深与海通。

《祭苗墩　》，王审知《祈谷之所》。

“海江口　，源出故兴化县界，流为百丈溪，至金应铺为无患。溪东流二十里，合石塍溪，至水陆寺，合东溪，经县之阿头，潴为琵琶洋，十馀里入海。” 《夷坚志》：“海口林夫人庙，莫知何年所立，室宇不甚广大，而灵异素著。贾客入海，必祷求阴护，遇恶风遥望，百拜乞怜，有神现樯竿，遂以无事。里中商民吴育山木甚多，一客指” 某处欲市，吴许之，而需钱三千缗，客酬以三百，吴不应。客去，是夕大风雨至，忽吴氏启居，有三百千钱整叠于地。外人来报，昨客所议之木，已大半倒折。往视其现存者，每皮上皆书“林夫人” 三字。亟诣庙瞻谢，见群木有运至于庙坛者，遂举此山之杉悉以献，仍挈原值还主庙，助营建之费。远近来者纷集。庙宇殿堂宏伟，楼阁壮丽，甲于闽中。龙江　在福清县，旧名骡文江，后改名龙江。上接龙首河源，下通东南渤海，桥曰龙江。嘉靖中，倭蹂闽，大学士叶向高方襁褓，其母夫人举家远避。时夫人襁，向高行惫甚，忽有老人谓曰：“吾代若襁，先趋而待于龙江之桥。” 母夫人不听。其舅曰：“事近矣，且当此时” 而为人襁儿，必长者也。

遂解与之。次日至桥。则老人已先在。问姓名，卒不告。寻失之。

南匿江　距县隔九海，凡二百九十里，其流自莆田县来，东流入于海。

迳江　源有二：一出故兴化县界金支大泽，合渔溪。一出黄蘗山，北过铁场边，北流并渔溪合迳港。南至绵亭，东抵乌屿门，又南至双屿头，岐而为二，东出白屿，西出后屿，复合于昭灵庙前，会迎仙港入于海。

海口寨江　距县亦隔九海，凡百馀里，其源自长乐县石尤岭，分水而下，注于江，以达于海。苏溪　源出莆田县界，西通横山潭，入此溪。芦溪　源出台岭，以其绕芦山，故名。

渔溪　上。有昭应庙，祀虞雄。雄，闽王牙将也，战殁于此。

交溪　其源一自常思岭，一自清源里而来，交流会此，入于西溪。

无患溪　即宏路驿前大溪也。源出石竹山，入交溪。相传林真人每以此水愈人病，故名迎仙港　。源出故兴化县，合桃源之水为大溪，至迎仙市为子鱼潭，又历县境黄茅墩，合蒜岭，出江口入海。蒜溪即蒜岭溪。

大蓝潭　宋乾道中，乡人以旱祷屡应，筑石室以祀焉。

横山潭　潭傍有仙人迹二，各长尺二寸，石上隐起“双” 字，其大盈寸，画高二分。乡民祷雨灵应。龙首漈潭　去县七里，又有可坑潭。

龙门潭　宋乾道六年，令吴竤以祷雨有应，立龙堂以祀之。

东漈潭　昔有龙见，岁旱，邑人即地祷雨，因建“龙潭堂。”

丹井　在海口镇福真观殿西隅有丹井，饮之愈疾。宋时有“丹井玉堂。”